Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2019/C 251/06)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ANMODNING OM ÆNDRING AF PRODUKTSPECIFIKATION

»IZSÁKI ARANY SÁRFEHÉR«

PDO-HU-A1341-AM02

Ansøgningsdato: 15.10.2016

1. Regler, der finder anvendelse på ændringen

Artikel 105 i forordning (EU) nr. 1308/2013 — væsentlig ændring

2. Beskrivelse og begrundelse for ændring

2.1. Tilføjelse af produktkategorien mousserende vin

Beskrivelse og begrundelse:

Ændring i afsnit II, III, V, VI, VII og VIII i produktspecifikationen og i afsnit »2.3 Kategorier af vinavlsprodukter«, »Beskrivelse af vinen/vinene«, »Ønologiske fremgangsmåder«, »Tilknytning til det geografiske område« og »Yderligere betingelser« i enhedsdokumentet.

En betydelig andel af de vine, der fremstilles på druesorten Arany sárfehér, anvendes som basisvin for mousserende vin. I forbindelse med deres produktudviklingsaktiviteter har producenterne i Izsák-området udviklet en teknik til fremstilling af mousserende vin af vin, der er fremstillet på druesorten Arany sárfehér, og har til hensigt at bringe produktet i omsætning som med beskyttet oprindelsesbetegnelse.

2.2. Ændring af det afgrænsede område

Beskrivelse og begrundelse:

Ændring i afsnit IV i produktspecifikationen og i afsnittet om »Afgrænset geografiske område« i enhedsdokumentet.

Det afgrænsede område udvides til at omfatte lokalsamfundene Helvécia og Ballószög, der er klassificeret i vinmarksregistret som klasse I og II. Et areal på 2 828 ha i disse to lokalsamfund er indført i vinmarksregistret, hvoraf 578 ha anvendes til dyrkning af vinplanter. Disse lokalsamfund støder op til Izsák, Ágasegyháza og Orgovány. De hører til det afgrænsede område på grund af de traditioner for vindyrkning og den produktionsstruktur, der har udviklet sig gennem århundreder, og de eksisterende grænser for produktionsområdet er blevet tilsvarende tilpasset. Ændringen af det afgrænsede område påvirker ikke tilknytningen mellem produktionsområdet og produktet, eftersom vindyrkningsarealerne i henseende til jordbund og klima er begunstiget af de samme økologiske betingelser; med hensyn til placering er de direkte forbundet med hinanden.

Det afgrænsede område for den beskyttede oprindelsesbetegnelse (BOB) »Izsáki« omfatter følgende områder i følgende lokalsamfund, der er klassificeret i vinmarksregistret som klasse I og II: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi og Szabadszállás.

2.3. Anvendelse af traditionel benævnelse

Beskrivelse og begrundelse:

Ændring af punkt 2.2 i afsnit VIII i produktspecifikationen og dele af afsnit 2.9 i enhedsdokumentet vedrørende »Yderligere betingelser« og »traditionelle benævnelser«.

Det traditionelle udtryk »vin med beskyttet oprindelse« kan anvendes i stedet for betegnelsen »beskyttet oprindelsesbetegnelse«.

2.4. Ophævelse af bestemmelserne om vinavl i afsnittet om »Særlige ønologiske fremgangsmåder«

Beskrivelse og begrundelse:

Overførsel af visse uændrede tekstdele fra afsnit VIII til afsnit III i produktspecifikationen.

Der er tale om en teknisk ændring, hvormed der rettes op på opsplitningen af den oprindelige beskrivelse, og logisk sammenhængende oplysninger samles i det samme afsnit.

Denne ændring har ingen indvirkning på enhedsdokumentet.

ENHEDSDOKUMENT

1. Produktets betegnelse

Izsáki Arany Sárfehér

2. Medlemsstat

Ungarn

3. Type geografisk betegnelse

BOB — beskyttet oprindelsesbetegnelse

4. Kategorier af vinavlsprodukter

1. Vin

4. Mousserende vin

5. Beskrivelse af vinene

Hvidvin

En neutral hvidvin med en lysegrøn eller strågul farve med fine noter af frugt (kvæde og vild pære) og vilde blomster, en aroma, der er typisk for produktionsområdet, druesorten og produktionsmetoden, karakteristisk syre og moderat alkoholindhold. Alt efter sukkerindholdet er vinen tør eller halvtør.

Generelle analytiske karakteristika Totalt alkoholindhold, maksimum (% vol.) (*1) Virkeligt alkoholindhold, minimum (% vol.) 9,87 Totalt syreindhold, minimum 4,5 g/l udtrykt i vinsyre Indhold af flygtig syre, maksimum (milliækvivalenter pr. liter) (*1) 18 Totalt indhold af svovldioxid, maksimum (milligram pr. liter) 200

Hvid mousserende vin

En skinnende, klar mousserende vin med lysegrøn eller strågul farve med en duft, en udpræget syrestruktur og en luftig lethed, der er typisk for denne sort, karakteristisk frugtig smag og aroma, frisk og fint fordelt kuldioxid, vedvarende bobler. Alt efter sukkerindholdet er vinen ekstra tør eller tør.

Generelle analytiske karakteristika Totalt alkoholindhold, maksimum (% vol.) (*2) Virkeligt alkoholindhold, minimum (% vol.) 9,87 Totalt syreindhold, minimum 5,0 g/l udtrykt i vinsyre Indhold af flygtig syre, maksimum (milliækvivalenter pr. liter) (*2) Totalt indhold af svovldioxid, maksimum (milligram pr. liter) 235

6. Vinfremstillingsmetoder

a. Væsentlige ønologiske fremgangsmåder

Krav vedrørende vinfremstillingen

Restriktion vedrørende vinfremstillingen

VIN

— af håndplukkede druer

— druerne skal forarbejdes samme dag, som de høstes

— presningen i vinpressen må kun foregå i partier

— mosten skal renses

— kontrolleret gæring af mosten ved højst 15 °C i en opført eller naturlig kælder.

MOUSSERENDE VIN

— gæring på flaske eller i beholder i mindst tre måneder

— yderligere gæring i beholder i mindst seks måneder

— gæring på flaske i mindst tre måneder.

Alle trin i de ønologiske fremgangsmåder, der foreskrives for mousserende vin, skal foretages efter hinanden i den angivne rækkefølge.

Opbindings- og beskæringssystem, afstand og antal knopper pr. plante

Opbindings- og beskæringssystem

Følgende opbindings- og beskæringssystem må anvendes: beskæring af topvækst, lav kordon eller høj kordon.

Plantetæthed: mindst 4 000 vinstokke pr. hektar afstand mellem vinstokkene mindst 0,8 meter.

Ved anlæggelse af en vinmark og erstatning af vinplanter, der er gået til, må kun anvendes stiklinger med rod som formeringsmateriale.

Andelen af vinplanter, der er gået til, og andelen af fremmede vinplanter på en vinmark må ikke overstige 10 % af antallet af vinplanter på tidspunktet for plantningen.

Fastsættelse af høstdatoen

a) Startdatoen for høsten fastsættes af bestyrelsen i Izsáks vinkooperativ på grundlag af en prøvehøst, der gennemføres en gang om ugen fra og med den 1. august.

b) Produkter, der fremstilles af druer, som er høstet inden den startdato for høsten, som vinkooperativet har fastsat, kan ikke tildeles et oprindelsescertifikat for vin med den beskyttede oprindelsesbetegnelse »Izsák« og må ikke bringes i omsætning med BOB-mærkningen.

c) Høstdatoen offentliggøres af vinkooperativerne i form af en bekendtgørelse.

VIN

Druerne har et naturligt sukkerindhold på minimum 16,0 MM°.

Druerne har et potentielt alkoholindhold på minimum 9,87 % vol.

MOUSSERENDE VIN

Druerne har et naturligt sukkerindhold på minimum 14,0 MM°.

Druerne har et potentielt alkoholindhold på minimum 8,42 % vol.

Kun af håndplukkede druer.

b. Maksimumsudbytte

Vin

100 hl pr. hektar

Vin

14 300 kg druer pr. hektar

Mousserende vin

100 hl pr. hektar

Mousserende vin

14 300 kg druer pr. hektar

7. Afgrænsning af det geografiske område

Beskrivelse af det geografiske område:

Områder i følgende lokalsamfund, der er klassificeret i vinmarksregistret som klasse I og II: Ágasegyháza, Ballószög, Fülöpháza, Fülöpszállás, Helvécia, Izsák, Kunszentmiklós, Orgovány, Páhi og Szabadszállás

8. Primære druesorter

Arany sárfehér — Huszár szőlő

9. Tilknytning til det geografiske område

VIN

1. Beskrivelse af det geografiske område

a) Naturlige og kulturelle faktorer

Det afgrænsede område ligger mellem floderne Donau og Tisza. Produktionsområdets særlige kendetegn består først og fremmest af dets beliggenhed på en lavlandsslette. Størstedelen af området ligger mindre end 120 meter over havets overflade. Terrænet er fladt med højdeforskelle på højst 10-15 meter.

Jordens beskaffenhed i produktionsområdet udviser kun små variationer, idet størstedelen af området er dannet af kalkholdig sandjord (humus og flyvesand), underliggende præriejord og lejlighedsvis kalkholdige løssforekomster. Sandjordene opvarmes typisk hurtigt, eftersom deres lyse farve reflekterer solens stråler bedre, hvilket bidrager til druernes modning. Da jordene indeholder over 75 % kvarts, er de immune over for phylloxera (vinlus). Deres næringsstof- og mineralindhold er lavere.

Klimaforholdene i produktionsområdet betinges af det kontinentale klima, som først og fremmest er kendetegnet ved hede somre og kolde vintre. På grund af klimaforholdene og det flade landskab i forholdsvis lav højde er der i visse vinår risiko for frost om vinteren, men der kan også forekomme frost om foråret og efteråret. Gennemsnitstemperaturen ligger omkring 10-11 °C. Det årlige soltimetal ligger på i gennemsnit 2 000 timer. Den gennemsnitlige årlige nedbør er 450-500 mm, hvilket i det store og hele svarer til druernes behov for nedbør, om end det er med en ujævn årlig fordeling. Vandforsyningen i området er meget god, og grundvandet ligger tæt på jordoverfladen, hvilket udlignes af søen Kolon-tó, som er af central betydning for grundvandsforsyningen.

b) Menneskelige faktorer

Den typiske druesort for det afgrænsede område er Arany sárfehér, der blev udvalgt på en lokal vinmark i 1873. Navnet på sorten er blevet ændret flere gange (Izsáki sárfehér — 1873, Izsáki — 1967, Arany sárfehér — 1999).

Der er udviklet en beskærings- og opbindingsmetode, som er specielt tilpasset sorten. Ved vinplanter, der udviser en lav druebelastning, beskæres topvæksten med kort og glat sporebeskæring. For at kunne beskæres på denne måde skal vinplanterne være i god stand; det sikres ved regelmæssigt tilførsel af organisk gødning. Beskæringssystemet med høj kordon anvendes på skråningerne ned mod sletten. Her begrænses produktionen, og der anvendes opbundet sporebeskæring.

2. Beskrivelse af vinene

Lysegrøn eller strågul farve med en særlig aroma, der kan henføres til druesorten og minder om kvæde, vild pære og lægeurter.

Vinen har en fyldig, udpræget syrlig smag og et moderat alkoholindhold og er neutral.

3. Beskrivelse og redegørelse for årsagssammenhængen

Hovedsagelig på grund af det højtliggende grundvandsspejl og de sandede jordes særlige beskaffenhed har miljøet en betydelig indvirkning på kendetegnene ved vine, der fremstilles på druesorten Arany sárfehér. Dette særpræg frembringer først og fremmest vine med en speciel syresammensætning, et højt syreindhold og et moderat alkoholindhold.

Vinene har et lavt mineralindhold, som er typisk for sandjorde.

Produktionsområdets vine klassificeres hovedsagelig som vine med kort modningstid.

Traditionerne i forbindelse med Arany sárfehér, som er produktionsområdets vigtigste druesort, kan henføres til den forbundethed med regionen, den entusiasme og den vedholdenhed, som befolkningen i Izsák udviser, og det fremragende, værdifulde arbejde, som László Kostka har udført.

Takket være den løbende teknologiske udvikling i vinfremstillingsvirksomhederne i Izsák kan der anvendes reduktive teknikker.

Sorten egner sig godt til områdets naturlige miljø; frugtbarheden og høstens kvalitet danner grundlaget for den lokale befolknings beskæftigelse og levebrød.

MOUSSERENDE VIN

1. Beskrivelse af det geografiske område

a) Naturlige og kulturelle faktorer

Det afgrænsede område ligger mellem floderne Donau og Tisza. Produktionsområdets særlige kendetegn består først og fremmest af dets beliggenhed på en lavlandsslette. Størstedelen af området ligger mindre end 120 meter over havets overflade. Terrænet er fladt med højdeforskelle på højst 10-15 meter. Jordens beskaffenhed i produktionsområdet udviser kun små variationer, idet størstedelen af området er dannet af kalkholdig sandjord (humus og flyvesand), underliggende præriejord og lejlighedsvis kalkholdige løssforekomster. Sandjordene opvarmes typisk hurtigt, eftersom deres lyse farve reflekterer solens stråler bedre, hvilket bidrager til druernes modning. Da jordene indeholder over 75 % kvarts, er de immune over for phylloxera (vinlus). Deres næringsstof- og mineralindhold er lavere.

De klimatiske forhold i produktionsområdet betinges af det kontinentale klima, som først og fremmest er kendetegnet ved hede somre og kolde vintre. På grund af klimaforholdene og det flade landskab i forholdsvis lav højde er der i visse vinår risiko for frost om vinteren, men der kan også forekomme frost om foråret og efteråret. Gennemsnitstemperaturen ligger omkring 10-11 °C. Det årlige soltimetal ligger på i gennemsnit 2 000 timer. Den gennemsnitlige årlige nedbør er 450-500 mm, hvilket i det store og hele svarer til druernes behov for nedbør, om end det er med en ujævn årlig fordeling. Vandforsyningen i området er meget god, og grundvandet ligger tæt på jordoverfladen, hvilket udlignes af søen Kolon-tó, som er af central betydning for grundvandsforsyningen.

b) Menneskelige faktorer

Vinens specielle syresammensætning, høje syreindhold, neutralitet og moderate alkoholindhold gør den ideel til fremstilling af mousserende vin. Der er blevet produceret mousserende vin i området siden 1972. De mousserende vine, der fremstilles her, er mousserende vin med betegnelsen »Izsáki Arany Sárfehér«, som udelukkende fremstilles af vin, der er lavet på sorten Arany sárfehér, som er en unik, karakteristisk druesort, som dyrkes i området.

2. Beskrivelse af vinene

En skinnende, klar mousserende vin med lysegrøn eller strågul farve med en duft, en udpræget syrestruktur og en luftig lethed, der er typisk for denne sort, karakteristisk frugtig smag og aroma, frisk og fint fordelt kuldioxid, vedvarende bobler. Alt efter sukkerindholdet er vinen ekstra tør eller tør.

3. Redegørelse for og påvisning af årsagssammenhængen

På grund af det højtliggende grundvandsspejl og de sandede jordes særlige beskaffenhed har miljøet en betydelig indvirkning på kendetegnene ved mousserende vine, der fremstilles på druesorten Arany sárfehér.

De kalkholdige jorde giver den mousserende vin en elegant og udpræget syresammensætning.

Det overfladenære grundvand på sandjordene giver mulighed for at frembringe en mousserende vin med luftig lethed.

Den varmesum, der er målt i vækstperioden, og den positive virkning af antallet af soltimer bidrager til druernes modning, hvilket giver den mousserende vin den frugtige karakter.

Anvendelsen af hurtige, reduktive teknikker ved forarbejdningen af druerne bevirker ikke alene, at sortens friske aroma bevares, men giver også den elegante farve.

Ved fremstillingen af den mousserende vin opstår en meget svag autolyse-aroma.

10. Vigtige yderligere betingelser

Regler vedrørende betegnelser

Retlig ramme:

Den nationale lovgivning

Type yderligere betingelse:

Supplerende bestemmelser om mærkning

Beskrivelse af betingelsen:

Den traditionelle benævnelse »vin med beskyttet oprindelse« kan anvendes.

Navnet på lokalsamfundet eller et mindre geografisk område må ikke være angivet på etiketten.

Lokalitetsnavne kan anføres sammen med den beskyttede oprindelsesbetegnelse »Izsáki Arany Sárfehér«.

— Izsák — Gedeon

— Izsák — Szajor

— Izsák — Kisizsák

— Izsák — Páskom

— Izsák — Osztály

Navnet på lokaliteten må kun anvendes, når 100 % af vinen er produceret på den pågældende lokalitet.

Ved præsentationen skal det certificeringsmærke, der er udstedt af Izsák-vinkooperativet, være angivet.

Link til produktspecifikationen

http://boraszat.kormany.hu/download/6/5b/52000/Izsaki%20Arany%20Sarfeher_v2.pdf

(1) EUT L 347 af 20.12.2013, s. 671.

(*1) Det maksimale totale alkoholindhold er i overensstemmelse med den gældende lovgivning.

(*2) Det maksimale totale alkoholindhold og det maksimale indhold af flygtig syre er i overensstemmelse med den gældende lovgivning.